Publication: Magyar Közlöny
Issue: MK-1999-61 (Year: 1999, Number: 61)
Era: 1990-2004
Section: szóló 1034/1992. (VII. 1.) Korm. határozat mellékletét
Paragraph Index: 1010

3. A PROBLÉMA KEZELÉSÉNEK KONCEPCIÓJA A Kormány fontos feladatának tekinti, hogy a problémát a társadalom érdekeinek megfelelően kezelje, bizto- 1999/61. szám sítva a gazdaság és a társadalom működésének folyamatosságát. Lényeges ugyanakkor annak tisztázása, mit jelent a probléma megfelelő kezelése. A társadalom normális működését különböző szintű veszélyek érhetik. Az árvíz, az aszály, a közbiztonság romlása egyaránt a normál társadalmi folyamatokat zavarja meg. A veszélyekre való felkészülést a társadalom teherbíró képességének határai jelentős mértékben meghatározzák. Ezért a veszélyekre való felkészülésnél a kockázatok mértékétől függő leggazdaságosabb intézkedéssorozatot kell figyelembe venni. Elsődleges szempont a gazdaság és a társadalom működőképességének fenntartása, amelyet a Kormány minden körülmények között biztosítani fog. Nem cél ugyanakkor, különösen az Európai Unióhoz történő csatlakozási szándékunk fényében, hogy az esetleges működési gondok miatt jelentős ráfordítással konzerváljuk a rövid, illetve középtávon cserére szoruló informatikai alkalmazásokat. A központi igazgatási szervezeteknél emiatt jelentős hangsúlyt kell kapnia a központi menedzseléssel biztosított összehangolt informatikai támogatásoknak. A probléma megoldásának lényeges eleme a felkészülés az esetlegesen fellépő zavarok gyors elhárítására, a váratlan helyzetek kezelésére. Ez mind az állam, mind a társadalom többi résztvevői számára fontos feladat. A veszélyekre való felkészülés az informatika növekvő jelentősége miatt a 2000. évvel kapcsolatos dátumváltástól függetlenül is fontos. Ma még jelentős azoknak a szervezeteknek a száma, ahol hagyományos papír alapú nyilvántartásokat is vezetnek, illetve a szervezeti működés csak részlegesen épül az informatikára. Ilyen esetekben, amikor a szolgáltatás korrekciója szakmailag kockázatos vagy drága, az áthidaló megoldások alkalmazhatóságát is meg kell vizsgálni. Az áthidaló megoldások célja a probléma végleges kezeléséhez rendelkezésre álló idő megnövelése, a hosszú távú szempontok érvényesíthetőségének biztosítása a döntésekben. A kormányzati lépések meghatározásánál figyelembe kell venni az állam helyét, megengedett és elvárt szerepét a társadalomban. A kialakult helyzetben sokan — különösen egyes informatikai szakemberek — hajlamosak az államtól várni a probléma teljes körű megoldását. Egy polgári társadalomban és a jelenlegi gazdasági struktúrában az állam ezt akkor sem teheti meg, ha rendelkezik is a szükséges erőforrásokkal. A Kormány tiszteletben tartja a piacgazdaságot, valamint a szereplők önálló döntéseit, s ebből következőleg a döntéseket közvetlenül nem vállalhatja át, a lépéseket a piaci szereplők helyett nem teheti meg, azokat diktatórikus módszerekkel általa jónak tartott lépésekre nem kényszerítheti. A közpénzek felhasználásánál azt is figyelembe kell venni, hogy azok nem egyes gazdasági szereplők konkrét működését, hanem alapvetően a közös társadalmi feladatok finanszírozását szolgálják. A Kormány a közpénzekből a vállalkozási szféra részére biztosítani fogja mindazon közigazgatási szolgáltatások működőképességét, amelyek a normál gazdasági működéshez szükségesek, illetve ahol ez objektív okok miatt nem lenne tartható, olyan átmeneti intézkedéseket hoz, amivel a működés folytatható. A Kormány ugyanakkor tekintettel van arra, hogy a jelenlegi piacgazdaság hazánkban csak rövid ideje működik. A működő kisvállalkozásoknak igen nehéz gazdasági környezetben kellett tevékenységüket megkezdeni, s kell ma is fenntartani, ezért számukra a Kormány a probléma kezeléséhez szükséges információs segítségnyújtást kezdeményez. Speciális területet jelent a beágyazott (beépített) informatikai rendszerek köre. Ezek egy része egyéb szolgáltatásokhoz kapcsolódik, s így kezelése az adott szervezet felkészülése során megoldható (pl. áramszolgáltatás). Különösen érzékeny terület ugyanakkor például az egészségügy (műszerek, kezelőgépek stb.), illetve a lakossági felhasználású eszközök. Ezen a területen jogi eszközökkel is ösztönözni kell a termék létrehozóját, üzemeltetőjét a szükséges lépések megtételére, illetve megfelelő információk eljuttatásával segíteni kell a felkészülést. A Kormány az ismertetett szempontok alapján alakította ki cselekvési programját, amelyben a társadalom egyes szereplői részére eltérő feladatok fogalmazódtak meg. Ez az eltérés a szereplőktől elvárható magatartásra és az állami szerepvállalás jellegére egyaránt vonatkozik.

Source: https://magyarkozlony.hu/hivatalos-lapok/75952812da5493e26ad3096806542f848be9a346/dokumentumok/d021626de62853deb51dc86a3ef9427e11bff4b4/letoltes